text: Gratis rundstykker sætter gang i de to-hjulede
  17 maj 2017 kl. 10.02
  Sønderborg vil have flere af de ansatte til at cykle på arbejde. Derfor serverede de gratis rundstykker og kaffe til de morgenfriske onsdag.
  Morgenbuffeten på gaden i Sønderborg onsdag morgen var et led i kampagnen ’ Vi Cykler På Arbejde’ og skulle lokke flere af kommunens ansatte til at cykle på job.
  - Der er ikke noget i vores dagligdag, der gør, at vi er fysisk aktive. Vi skal selv tage initiativ til det. Og der ligger cykling lige for, siger Helge Larsen, der er formand for sundhedsudvalget i Sønderborg Kommune.
  Men det kræver også, at kollegaerne bakker hinanden op i at lade bilen stå.
  - Hvis det nu er rigtig dårligt vejr en morgen, og man bare er alene, så kan man let blive fristet af bilen. Men hvis de andre også cykler, så må man også hellere selv cykle, siger Helge Larsen til TV SYD.
  I år deltager 876 personer i kampagnen i Sønderborg, og de har allerede kørt over 65.477 kilometer tilsammen.
  